
VENDIM

Nr. 332, datë 13.5.2026

PËR DISA SHTESA NË VENDIMIN NR. 782, DATË 7.10.2020, TË KËSHILLIT TË MINISTRAVE, “PËR MIRATIMIN E MODELEVE TË AKTEVE KADASTRALE DHE TË DHËNAVE NË PËRMBAJTJE TË HARTËS KADASTRALE”, TË NDRYSHUAR

Në mbështetje të nenit 100 të Kushtetutës dhe të neneve 13, pika 5, 15, pika 3, e 17, pika 7, të ligjit nr. 111/2018, “Për kadastrën”, me propozimin e Kryeministrit, Këshilli i Ministrave

VENDOSI:

I. Në vendimin nr. 782, datë 7.10.2020, të Këshillit të Ministrave, “Për miratimin e modeleve të akteve kadastrale dhe të dhënave në përmbajtje të hartës kadastrale”, të ndryshuar, bëhen këto shtesa:

1. Pas pikës 4, të kreut II “Modeli dhe përmbajtja e kartelës së pasurisë së paluajtshme”, shtohet pika 4/1, me këtë përmbajtje:

“4/1. Përjashtimisht për pasuritë e paluajtshme të digjitalizuara, për shërbimet kadastrale që gjenerohen në mënyrë automatike nga baza shtetërore e të dhënave kadastrale dhe të ofruara përmes shërbimit elektronik publik, në përputhje me legjislacionin që rregullon identifikimin elektronik dhe shërbimet e besuara dhe dokumentin elektronik, kartela kadastrale lëshohet me vulë elektronike të Agjencisë Shtetërore të Kadastrës, sipas aneksit 1/1, që i bashkëlidhet këtij vendimi dhe është pjesë përbërëse e tij. Ky dokument ka të njëjtën vlerë ligjore dhe fuqi provuese si çdo dokument tjetër zyrtar.”.

2. Pas pikës 10, të kreut III “Harta kadastrale dhe modeli i planit të rilevimit”, shtohet pika 10/1, me këtë përmbajtje:

“10/1. Përjashtimisht për pasuritë e paluajtshme të digjitalizuara, për shërbimet kadastrale që gjenerohen në mënyrë automatike nga baza shtetërore e të dhënave kadastrale dhe të ofruara përmes shërbimit elektronik publik, në përputhje me legjislacionin që rregullon identifikimin elektronik dhe shërbimet e besuara dhe dokumentin elektronik, harta kadastrale gjenerohet me vulë elektronike, sipas aneksit 3/1, që i bashkëlidhet këtij vendimi dhe është pjesë përbërëse e tij. Ky dokument ka të njëjtën vlerë ligjore dhe fuqi provuese si çdo dokument tjetër zyrtar.”.

3. Pas anekseve 1 dhe 3 shtohen përkatësisht anekset me numrat 1/1 dhe 3/1, që i bashkëlidhen këtij vendimi dhe janë pjesë përbërëse të tij. 

II. Ngarkohet Agjencia Shtetërore e Kadastrës për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR

Edi Rama

